પરંતુ ઓસ્કરને પણ લાગતું હતું કે આ વખતનો જેલવાસ એટલો સરળ નહીં હોય. ચોથા દિવસે તપાસકર્તાઓમાંનો એ માણસ પાછો તો આવ્યો. પરંતુ એ ઓસ્કરની પુછપરછ કરવા માટે નહીં, પરંતુ તેના પર થુંકવા માટે આવ્યો હતો! તેનું થુંક ઓસ્કરના ડાબા કોલર પર પડ્યું. થુંકનારાએ તેની સામે બરાડા પાડ્યા, તેને યહૂદી પ્રેમી અને યહૂદી સ્ત્રી સાથે સંબંધો રાખનાર કહીને ભાંડ્યો! પુછપરછની વિચિત્ર કાયદેસરતાને અહીં સાવ કોરે મૂકી દેવામાં આવી હતી. પરંતુ ઓસ્કરને ખાતરી ન હતી કે આ પણ એસએસની યોજનાનો જ એક ભાગ નહીં હોય, અને તેના જેલવાસ પાછળ પણ તેને જ ફસાવવાનો ઉદ્દેશ નહીં હોય! એક અઠવાડિયા બાદ ઓસ્કરે હથ અને ઓબરફ્યૂહરર સ્કર્નરને એક સંદેશો મોકલ્યો. એ સંદેશામાં એણે કહેવડાવ્યું, કે બ્યૂરો ‘વી’ દ્વારા ઓસ્કર પર એટલું બધું દબાણ કરવામાં આવી રહ્યું છે, કે પોતે વધારે સમય સુધી ભૂતપુર્વ પોલિસવડાનો બચાવ કરી શકે તેમ નથી. બળવાખોરો વિરુદ્ધની પોતાની કાર્યવાહી પડતી મૂકીને સ્કર્નર એક જ દિવસમાં ઓસ્કરની કોટડીમાં આવી પહોંચ્યો! આમ પણ બળવાખોરો થોડા જ દિવસોમાં તેને મારી નાખવાના હતા. “આ લોકો જે કંઈ પણ કરી રહ્યા છે એ નિંદનીય છે,” સ્કર્નરે કહ્યું. “એમોન કેમ છે?” ઓસ્કરે તેને પૂછ્યું. તેને એમ હતું, કે સ્કર્નર એવું જ કહેશે, કે એમોન સાથે પણ આ લોકો ખોટું વર્તન કરી રહ્યા છે. પરંતુ એને બદલે સ્કર્નરે કહ્યું, “એ તો એને જ લાયક હતો.” એમ લાગતું હતું, કે બધા જ એમોનનો સાથ છોડી રહ્યા હતા. “તમે ચિંતા ન કરશો,” જતાં પહેલાં સ્કર્નરે ઓસ્કરને કહ્યું. “અમે તમને બહાર કાઢવાના જ છીએ!”